Nicușor Dan l-a lăsat fără atribuții pe viceprimarul PNL. Scandal politic la Primăria Generală
- Ionel Sclavone
- 20 martie 2024, 12:28
Nicușor Dan i-a retras atribuțiile viceprimarului Stelian Bujduveanu, înainte de prezentarea oficială a candidatului PSD-PNL, Cătălin Cîrstoiu. Decizia primarului vine în contextul blocării bugetului pentru București.
Odată ce i-a retras atribuțiile viceprimarului Stelian Bujduveanu, doar Nicușor Dan va mai putea semna pe deciziile din primăria Generală. Dacă până acum primarul general a avut o atitudine conciliantă față de PNL, lucrurile par că s-au schimbat. Decizia de retragere a atribuțiilor a venit cu puțin înainte ca PSD și PNL să prezinte candidatul comun la Primăria Generală.
Nicușor Dan, decizie de ultim moment în cazul Bujduveanu
Încă din 2020, Nicușor Dan s-a bazat pe consilierii PNL pentru a menține o majoritate în Consiliul General. Lucrurile au mers destul de bine până în momentul în care organizația PNL București a fost preluată de Sebastian Burduja. Intenționând să candideze la Primăria Generală, politicianul a anunțat că PNL i-a retras sprijinul politic primarului general.
S-a întâmplat în luna februarie. Aceasta după ce președintele liberalilor, Nicolae Ciucă a purtat mai multe discuții cu Nicușor Dan, încercând să-l recruteze în partid.
Replica a venit cu oareșce întârziere, după ce coaliția PSD - PNL din Consiliul General a blocat de trei ori bugetul pe acest an. În ziua în care liderii PSD și PNL urmează să-l anunțe oficial pe Cătălin Cîrstoiu candidat comun la Primăria București, Nicușor Dan i-a retras atribuțiile viceprimarului Bujduveanu. Primarul general își va asuma singur administrarea municipiului până la alegeri.
Viceprimarul PNL gestiona activități care țineau de transport, străzi, infrastructură, patrimoniu, care vor fi preluate de primarul general.
PSD și PNL au convocat Consiliul General pe 22 martie
PSD și PNL au convocat Consiliul General, într-o nouă ședință, pe 22 martie. După trei încercări eșuate de aprobare a bugetului, șefii celor două organizații, Gabriela Firea și Sebastian Burduja, vor să arate dețin soluția. PSD și PNL vor depune propriile amendamente la proiectul de buget inițiat de Nicușor Dan.
Marți, ar fi trebuit să aibă o loc o întrevedere între primarul general și consilieri, pentru deblocarea situației. Ocupați cu activitatea politică, liberalii l-au anunțat pe primar că nu se vor prezenta la discuțiile pe buget.
PSD și PNL au făcut uitate supărările dându-și mâna în Consiliul General. Au trecut peste acuzațiile reciproce pe care și le făceau până mai zilele trecute, când Marcel Ciolacu și Nicolae Ciucă nu erau deciși asupra unui candidat comun.
PNL i-a retras sprijinul politic lui Nicușor Dan
În luna februarie, PNL a anunțat că i-a retras sprijinul politic primarului general al municipiului București. S-a întâmplat după aproape patru ani în care liberalii au colaborat cu primarul general Nicușor Dan în Consiliul General.
Membrii PNL București au decis prin vot să renunțe la colaborarea cu actualul primar. La vremea aceea, președintele PNL București spera că va fi desemnat candidat al partidului la Primăria Generală.